b"\n_START_ARTICLE_\nMissa de camp\n_START_SECTION_\nOrigen i context\n_START_PARAGRAPH_\nEstablert com a compositor instrumental amb m\xc3\xbasica que es tocava per tot Europa, estrenes a Berl\xc3\xadn, Londres, Ven\xc3\xa8cia i a Basilea, i fins i tot als Estats Units, a Boston per enc\xc3\xa0rrec del director rus emigrat Serge Koussevitzky, Martin\xc5\xaf es va endinsar tamb\xc3\xa9 en el terreny oper\xc3\xadstic, i amb l'\xc3\xb2pera Julietta estrenada a Par\xc3\xads el 1937 va assolir reputaci\xc3\xb3 tamb\xc3\xa9 en aquest g\xc3\xa8nere. Martin\xc5\xaf viatjava per tot Europa seguint les estrenes de les seves obres i passant llargues temporades fora de Par\xc3\xads, on residia, seguint especialment els enc\xc3\xa0rrecs que li feia Paul Sacher per a les seves orquestres su\xc3\xafsses._NEWLINE_Per\xc3\xb2 la situaci\xc3\xb3 pol\xc3\xadtica a Europa s'anava complicant. Amb l'esclat de la guerra i la invasi\xc3\xb3 nazi de Txecoslov\xc3\xa0quia, Martin\xc5\xaf es va significar com a opositor a la invasi\xc3\xb3 i va assistir als artistes txecs que arribaven refugiats a Par\xc3\xads. Tot i que a la tardor va intentar allistar-se a l'ex\xc3\xa8rcit txec situat a Fran\xc3\xa7a i organitzat pel general Svoboda, amb 49 anys, Martin\xc5\xaf ja era massa gran per fer-ho, per\xc3\xb2 va col\xc2\xb7laborar donant suport als refugiats i escrivint m\xc3\xbasica amb un clar esperit nacionalista i humanista._NEWLINE_La Missa de camp est\xc3\xa0 dedicada a la banda de l'ex\xc3\xa8rcit lliure txec, un cos de voluntaris que s'entrenaven al sud de Fran\xc3\xa7a abans de tornar cap al front. Martin\xc5\xaf la va escriure en poques setmanes el novembre del 1939. Tot i que el t\xc3\xadtol porta el t\xc3\xadtol de \xc2\xabMissa\xc2\xbb, no est\xc3\xa0 pensada com a m\xc3\xbasica d'esgl\xc3\xa9sia. En realitat \xc3\xa9s una cantata per ser interpretada a l'aire lliure \xe2\x80\x93de fet va ser ideada per a ser tocada al camp de les tropes\xe2\x80\x93, aix\xc3\xb2 si amb la idea de l'esperit cristi\xc3\xa0 al darrere._NEWLINE_El text \xc3\xa9s del seu amic i poeta Ji\xc5\x99\xc3\xad Mucha, un altre dels emigrants txecs, que cita de forma lliure versos de l'Evangeli segons sant Mateu, dels Llibre dels Salms i aportacions pr\xc3\xb2pies. El text de Mucha representa un sentinella de gu\xc3\xa0rdia, parlen de la lluita dels refugiats per la seva p\xc3\xa0tria lluny de casa i compara la seva enyoran\xc3\xa7a i el seu patiment amb el que va patir Crist a la creu. Els seus pensaments es dirigeixen cap a la casa, i demana la protecci\xc3\xb3 de D\xc3\xa9u, i expressen certa creen\xc3\xa7a en la vict\xc3\xb2ria final. En la barreja dels pensaments del soldat amb el llenguatge b\xc3\xadblic, la Missa de camp pot ser vista com un precursora del War Requiem de Britten._NEWLINE_Estructurada en cinc parts, la versi\xc3\xb3 original era per a solistes, cor mascul\xc3\xad i orquestra de cambra, composta per la seg\xc3\xbcent instrumentaci\xc3\xb3: dos flabiols, dos clarinets, trompetes, tres trombons, dos harm\xc3\xb2niums, piano, timbals i percussi\xc3\xb3, que t\xc3\xa9 un gran protagonisme.\n_START_SECTION_\nRepresentacions\n_START_PARAGRAPH_\nL'obra mai es va tocar per al seu p\xc3\xbablic objectiu. La mateixa Fran\xc3\xa7a va caure en l'avan\xc3\xa7 nazi a la primavera seg\xc3\xbcent. No es va poder estrenar fins al 1946 a Praga, en el breu per\xc3\xadode entre el final de l'ocupaci\xc3\xb3 nazi i el cop d'Estat comunista de 1948, per Rafael Kubel\xc3\xadk i el Cor Filharm\xc3\xb2nic Txec.\n_START_SECTION_\nAn\xc3\xa0lisi musical\n_START_PARAGRAPH_\nL'obertura de l'obra \xc3\xa9s dram\xc3\xa0tica i sorprenent, tot i que tranquil\xc2\xb7la. Trompetes sovint dissonants, flabiols, un tambor militar i un sistre, de forma simult\xc3\xa0nia, per invocar el perill de guerra, l'entorn militar, i la naturalesa religiosa de l'obra. Un solo de bar\xc3\xadton condueix llavors a l'oraci\xc3\xb3 del Senyor. Alguns fragments de l'obra tenen clares influ\xc3\xa8ncies eslaves i recorden la m\xc3\xbasica sacra ortodoxa. Tamb\xc3\xa9 hi ha un \xc3\xbas freq\xc3\xbcent de cinquenes paral\xc2\xb7leles en l'escriptura coral, que porta a la ment l'organum de l'\xc3\xa8poca medieval._NEWLINE_El drama de l'obra augmenta a mesura que les fanf\xc3\xa0rries militars comencen a predominar, el que porta al toc d'una campana funeral i despr\xc3\xa9s a una creixent sensaci\xc3\xb3 d'amena\xc3\xa7a que ofereix la percussi\xc3\xb3 i el crit coral de Kyrie eleison. Per\xc3\xb2 despr\xc3\xa9s de les oraci\xc3\xb3 del sentinella bar\xc3\xadton per a la protecci\xc3\xb3 de D\xc3\xa9u, el cor canta les parts del Dominus vobiscum i l'Agnus Dei i la tranquil\xc2\xb7litat i l'esperan\xc3\xa7a emergeixen."